संविधानसभाबाट बनेको नेपालको पहिलो संविधान कार्यान्वयनको दोस्रो खुड्किलो ठानिएको प्रतिनिधिसभा र प्रदेशसभाको निर्वाचनले आफैमा ऐतिहासिक महत्व बोकेको छ । यो निर्वाचनमा सबै पार्टीका शीर्ष नेतादेखि जिल्लास्तरका नेताहरुसम्म चुनावी मैदानमा उत्रिएका छन् र जनता उनीहरुको परीक्षा लिइरहेका छन् । १० वर्षे माओवादी जनयुद्ध र फेरि १० वर्षको संक्रमणकाल अर्थात संविधान निर्माणको चरण पार गरेपछि अब आर्थिक विकास तथा समृद्धिको युगमा मुलुक प्रवेश गर्दैछ । त्यसैले “एक भोट त हो नि” भनेर खेलाँची नगरी पार्टी, तिनका नेता र उनीहरुले अगाडि सारेका मुद्दाहरुमा गम्भीरतापूर्वक अध्ययन र धेरै सोचविचार गरेर मात्र मतदान गर्नुपर्ने अवस्था छ ।
